12.5.2023
ET
Euroopa Liidu Teataja
L 127/77
(121) Komisjon tõi esile, et võrdlusriigi valimisel lähtuti kolmest kriteeriumist: majandusarengu tase, vaatlusaluse toote tootmine ning asjakohaste avalike andmete kättesaadavus.
Vääringu odavnemise või inflatsioonitaseme potentsiaalne mõju ei kuulu nende kriteeriumide hulka.
Igal juhul ei ole vastuse esitanud isik näidanud, kuidas Türgi liiri odavnemine ja kõrge inflatsioonitase oleks tegelikult mõjutanud Türgist hangitud sisendite hinda, ning kui selline mõju oli olemas, siis milline oleks tegelik mõju renminbi-jüaanides (CNY) arvutatud normaalväärtusele.
Lisaks sellele ei esitanud isikud teavet selle kohta, et (ja millises ulatuses) kasutataks Türgi liiri toorainete impordite­ hingutes, millega määrataks kindlaks moonutamata kulu võrdlusalused sel juhul.
Kui alusmääruse artikli 2 lõike 6a punkti a kohase normaalväärtuse arvutamiseks kehtestatakse võrdlusalused impordihindade põhjal, konverteeritakse võrdlusriikidesse suunatud impordi väärtused lõpuks ekspordiriigi vääringusse, s.o käesoleval juhul renminbi-jüaan.
Seetõttu oli komisjon seisukohal, et see väide ei ole põhjendatud, ja lükkas selle tagasi.
(122) Kordsa Türkiye tootmisportfelli ja tuluallikate puhul märkis komisjon, et kui finantsteave ei ole konkreetselt ja ainult uurimise vaatlusaluse toote (sel juhul eriti tugeva polüesterlõnga) kohta kergesti kättesaadav, mis on harva nii, siis proovib komisjon teha kindlaks lähima kergesti kättesaadava asendaja, sh konsolideeritud teabe tegutseva(te) tootja(te) kohta, muu hulgas vaatlusaluse toote valdkonnas.
Käesoleval juhul, nagu on kirjeldatud põhjenduses 112, tekkis ligikaudu 86 % Kordsa Türkiye välistuludest 2021. aastal eriti tugeva polüesterlõnga segmendis.
Vastupidiselt isikute väidetele saab Kordsa Türkiye tõepoolest välistulu muu hulgas polüesterlõnga tootmisest ja müügist (79).
Kordsa on „[ü]ks [...] HMLS-polüesterlõngade turu eestvedajatest“, kelle „portfelli kuuluvad lõngad, mida saab kasutada näiteks koortriietes, tugevates tekstiiltoodetes, tööstuslikes riietes, rehvriietes, poolile paigaldatud koortides ja nöörides“, (80) mida kasutatakse seega ka muudes tootmisharudes kui autotööstus.
Seega ei ole isikute väide eriti tugeva polüesterlõnga tootmisharusisese kasutamise kohta põhjendatud.
Lisaks sellele on rehvivööd üks peamisi eriti tugeva polüesterlõnga kasutusvaldkondi ja Hiina eriti tugeva polüesterlõnga tootjad, sh Hailide toodavad samuti HMLS-lõnga ning teenindavad kliente autotööstuses.
Seega oleks eksitav väita, et Kordsa Türkiye äritegevus eriti tugeva polüesterlõnga valdkonnas ei esinda Hiina eriti tugeva polüesterlõnga tootjate äritegevust.
Isikud ei pakkunud Kordsa Türkiye alternatiivina välja ühtegi muud sobivat eriti tugeva polüesterlõnga tootjat, kelle finantsandmed konkreetselt ja ainult eriti tugeva polüesterlõnga kohta on kergesti kättesaadavad, rääkimata eriti tugeva polüesterlõnga tootjast, kellel oleks Kordsa Türkiyest ulatuslikum eriti tugeva polüesterlõnga portfell.
(123) Selles olukorras peetakse kindlaks tehtud Kordsa Türkiye konsolideeritud haldus-, müügi- ja üldkulusummat ning kasumit piisavalt esindavaks ja sobilikuks, et seda käesoleva uurimise otstarbel kasutada, ning isikute väited lükatakse tagasi.
Peale selle täheldati, et Hailide puhul kasutamiseks esitatud 6 % suurune taotletav kasum ja võrdlusriigi kasum osutavad erinevatele mõistetele, mida reguleeritakse erinevates õigusnormides ette nähtud erinevate eeskirjadega.
Eelkõige on taotletud kasum selline kasum, mille liidu tootmisharu on saanud liidu omamaise müügi eest tavapärastes konkurentsitingimustes, ning seda kasutatakse alusmääruse artikli 9 lõike 4 alusel kahjumarginaali arvutamiseks.
Võrdlusriigi kasumit kasutatakse normaalväärtuse arvutamisel asjakohase võrdlusriigi suhtes vastavalt alusmääruse artikli 2 lõike 6a punktile a.
See kasum peab kajastama võrdlusriigis uurimisalust või sarnast toodet tootva äriühingu kasumit.
Kuna taotletava kasumi ja võrdlusriigi kasumi mõiste ei ole võrreldavad, lükati Hailide väide tagasi, sest see ei olnud asjakohane.
Lisaks ei esitanud Hailide ühtegi tõendit, mis osutaks sellele, et arvestuslikus normaalväärtuses sisalduv kasumisumma ei olnud moonutamata ja põhjendatud artikli 2 lõike 6a punkti a tähenduses.
(124) Hailide oli seisukohal, et komisjon peaks valima Türgi asemel sobivaks võrdlusriigiks Brasiilia, kuna finantsandmed on kergesti kättesaadavad Kordsa kontserni äriühingu kohta Brasiilias ja kuna Brasiilia võrreldes Türgiga praktiliselt ei importinud 2021. aastal eriti tugeva polüesterlõnga olulisi tootmissisendeid (puhas treftaalhape, monoetüleenglükool ja polüetüleentereftalaadist graanulid) Hiinast ning seega mõjutavad väidetavad moonutused teda väiksema tõenäosusega.
Hailide kordas seda väidet oma vastuses lõplikele järeldustele, lisades, et kui Kordsa Türkiye 2021. aasta majandusaasta aruanne ettevõtete kontserni konsolideeritud tasandil on sobiv allikana kasutamiseks Türgi moonutamata müügi-, üld- ja halduskulude ning kasumi kindlaks määramiseks, kehtib sama ka Kordsa Brazili kohta, kuna konsolideeritud finantsaruanded sisaldavad ka Kordsa Brazili tegevustulemust.
(79) 2021. aasta aruande lk 133.
(80) 2021. aasta aruande lk 61, saadaval aadressil https://www.kordsa.com/en/images/pdf/Kordsa_Annual_Report_EN_2021.pdf.